钦定古今图书集成/明伦汇编/官常典/第327卷 > 大学衍义补 > 赵大佑
## 钦定古今图书集成/明伦汇编/官常典/第327卷 > 大学衍义补 > 赵大佑

按《明外史》本传：“大佑，字世引，浙江太平人。嘉靖十四
年进士。除凤阳推官，征授御史，巡按贵州。宣慰安万
铨多行不义，指挥张仁、李木助之，大佑执二人正其
罪，将按万铨。巡抚刘彭年受贿，密令万铨先移牒诸
司，指仁、木之死为召衅，以胁大佑。大佑持益坚，万铨
窘，遂囚服出就理。蜡尔山苗叛，大佑劾故贵抚韩士”
英及湖抚陆杰养寇贻患，请罢斥。顷之，劾南京兵尚
王尧封及右侍郎费采，言：“尧封嗜利无耻。大学士翟銮以同年生援之，而銮又荐采掌翰林院事。采久玷
物议，往在南京，以夤缘夏言得召。今不可复长词苑。
乞罢尧封、采勿用，戒銮毋朋比。”疏至，而尧封已罢，采
得留。久之，擢大理右寺丞，再迁左副都御史，进刑部
右侍郎。伊王《典楧》有罪，偕锦衣官往按。严嵩纳王重
赇嘱大佑，大佑卒暴其僭拟不道数十事，当夺爵，终
以嵩力，第戒令改正。然额外所招校尉及护卫军，以
大佑言，汰去且万人。四十年由左侍郎出为南京右
都御史，就改刑尚。齐宗人杀其仆，以诬儒生生家故，
素封刑曹郎，引嫌不为白，大佑立出之。中人马广坐
法当刑，其党用事者祈缓死，大佑执不可。居留都五
年，以亲老乞养归。甫逾年，穆宗嗣位，言官交荐，起故
官，俄改南京兵部，三疏辞不起，寻卒。大佑博大精敏，
有器量，自守介然家居，足不及公府，乡人重焉。